Vihreiden puheenjohtajan mukaan nostoon ei päästä tällä hallituskaudella.

Sisäministeri Maria Ohisalon (vihr.) mukaan korotuksia opintotukeen ei todennäköisesti ole tulossa.

– Opintotuen indeksiin sitominen on yksi konkreettinen parannus, mutta ei tietenkään tällä hallituskaudella ei päästä ehkä siihen, että opintotukea korotettaisiin. Mutta toisaalta samaan aikaan päästiin sitten korottamaan perusturvaa ja pienempiä eläkkeitä, Maria Ohisalo sanoi Ylen 8 minuuttia -keskusteluohjelmassa.

Ministerin mukaan on tärkeää muistaa, että hallitus on luvannut panostaa kohtuuhintaiseen asumiseen ja opiskelija-asuntojen lisäämiseen.

– Se on keskeinen keino köyhyyden torjunnassa.

Opintotuen korotus ja koulutusmiljardi olivat vihreiden vaalilupauksia. Vaikka ne eivät ole esillä hallitusohjelmassa, on Ohisalon mukaan ohjelmassa kuitenkin ”runsaita panostuksia koulutukseen”.

– Teemme pysyviä menolisäyksiä, ja investointikorissa on koulutukseen liittyviä tulevaisuusinvestointeja. Jokaiselle koulutusasteelle tehdään korotuksia.